## Pravilnik o mjerilima za priznavanje naziva primarijus

### NN 66/2005 (30.5.2005.), Pravilnik o mjerilima za priznavanje naziva primarijus

# MINISTARSTVO ZDRAVSTVA I SOCIJALNE SKRBI

**1318**

Na
temelju članka 138. stavka 3. Zakona o zdravstvenoj zaštiti (»Narodne novine«, br. 121/03 i 48/05), ministar zdravstva i socijalne skrbi
donosi

## PRAVILNIK

### O MJERILIMA ZA PRIZNAVANJE NAZIVA PRIMARIJUS

Članak 1.

Ovim
Pravilnikom utvrđuju se mjerila za priznavanje naziva primarijus
doktorima medicine – specijalistima i doktorima stomatologije – specijalistima,
sastav Povjerenstva za priznavanje naziva primarijus
(u daljnjem tekstu: Povjerenstvo), način rada Povjerenstva te postupak za
priznavanje naziva primarijus.

Članak 2.

Predsjednika
i članove Povjerenstva na vrijeme od četiri godine imenuje ministar zdravstva i
socijalne skrbi iz redova nastavnika medicinskih i stomatoloških fakulteta i
istaknutih medicinskih i stomatoloških stručnjaka.

Članak 3.

Povjerenstvo
ima predsjednika i šest članova.

Jednog
člana Povjerenstva ministar zdravstva i socijalne skrbi imenuje na prijedlog
Hrvatske liječničke komore, a jednog na prijed­log
Hrvatske stomatološke komore.

Povjerenstvo
ima sjedište u Ministarstvu zdravstva i socijalne skrbi.

Povjerenstvo
radi prema Poslovniku kojeg donosi ministar zdravstva i socijalne skrbi.

Povjerenstvo
u Uputi kandidatima za pripremu Prijedloga za priznavanje naziva primarijus određuje dokaze o ispunjavanju uvjeta iz članka
7. i 8. ovoga Pravilnika.

Članak 4.

Povjerenstvo
razmatra prijedloge i odlučuje o priznavanju naziva primarijus
doktorima medicine – specijalistima i doktorima stomatologije – specijalistima
zaposlenim u zdravstvenim ustanovama na temelju prijedloga stručnog vijeća
zdravstvene ustanove ili na prijedlog kandidata.

Članak 5.

U
pisanom Prijedlogu za priznavanje naziva primarijus,
stručno vijeće zdravstvene ustanove u kojoj kandidat radi ili sâm kandidat iscrpno obrazlažu:

–
čime je kandidat stručno pridonio unaprjeđenju zdravstvene zaštite,

–
u čemu je kandidatov doprinos na stručno–organizacijskom i razvojnom području,

–
druge podatke značajne za ocjenu stručnog rada kandidata.

Ako
stručno vijeće zdravstvene ustanove u svom sastavu nema zdravstvenog radnika sa
znanstveno-nastavnim zvanjem, odnosno radnika s nazivom primarijus,
uz pisani Prijedlog stručnog vijeća daje se preporuka odgovarajućeg stručnog
društva o aktivnom sudjelovanju kandidata u radu stručnog društva.

Uz
Prijedlog za priznavanje stručnog naziva primarijus
prilaže se stručni životopis kandidata, popis objavljenih stručnih i/ili
znanstvenih radova kandidata i posebni otisci tih radova ili časopisi u kojima
su oni objavljeni.

Članak 6.

Zahtjev
za priznavanje naziva primarijus može podnijeti i
zainteresirani doktor medicine – specijalist i doktor stomatologije –
specijalist koji obavlja privatnu praksu. Uz zahtjev prilaže mišljenje
odgovarajućeg stručnog društva o aktivnom sudjelovanju u radu stručnog društva.

Članak 7.

Povjerenstvo
nakon razmatranja potrebnih dokumenata i radova kandidata ocjenjuje ispunjava
li kandidat sve propisane uvjete pridržavajući se sljedećih mjerila:

a)
uspješnost desetogodišnjeg specijalističkog rada s obzirom na doprinos
unaprjeđenju struke uvođenjem ili primjenom metoda u dijagnostici, liječenju
ili rehabilitaciji, pokretanju, organiziranju ili sudjelovanju u aktivnostima
oko unaprjeđenja zdravstvene zaštite i zdravlja stanovništva te njegovanja
medicinske i stomatološke etike, nesebičnosti i humanosti u odnosu prema
pacijentima i suradnicima,

b)
uspješnost rada na stručnom uzdizanju zdravstvenih radnika sudjelovanjem u
srednjoškolskom obrazovnom procesu, dodiplomskom ili poslijediplomskom studiju
zdravstvenog usmjerenja, sudjelovanjem u osposobljavanju pripravnika, specijalizanata ili sudjelovanjem na stručnim skupovima,

c)
uspješnost stručno-publicističkog opusa ocijenit će se po:

–
broju objavljenih radova u medicinskim časopisima,

–
klasifikaciji objavljenih radova prema mjerilima Medicinskog, odnosno
Stomatološkog fakulteta Sveučilišta u Zagrebu,

–
njihovoj kvaliteti s obzirom na doprinos unaprjeđenju struč­nog rada i kvalitete zdravstvene zaštite stanovništva.

Članak 8.

Kandidat
za priznavanje naziva primarijus uz uvjete određene zakonom
mora ispunjavati i sljedeće uvjete:

–
imati objavljenih najmanje dvanaest stručnih i/ili znanstvenih radova od kojih
najmanje sedam u indeksiranom časopisu, a u najmanje pet radova kandidat mora
biti prvi autor.

Članak 9.

Povjerenstvo
odlučuje o ispunjavanju uvjeta kandidata iz točke a. i b. članka 7. ovoga
Pravilnika, a kod procjene uvjeta iz točke c. članka 7. ovoga Pravilnika
Povjerenstvo traži mišljenje recenzenata. Izbor recenzenta obavlja se unutar
članova Povjerenstva ili iz reda istaknutih zdravstvenih stručnjaka sa
znanstveno-nastavnim zvanjem ili zvanjem primarijusa,
ovisno o području rada kandidata i temama koje se najčešće obrađuju u radovima.
Recenzent daje pisano izvješće o radovima kandidata s kratkim opisom svakog
objavljenog rada uz navođenje časopisa u kojem je objavljen te klasifikaciju
rada prema kategorizaciji Medicinskog, odnosno Stomatološkog fakulteta
Sveučilišta u Zagrebu te zaključnim mišljenjem o ukupnom stručnom
publicističkom opusu kao jednom od uvjeta za priznavanje naziva primarijus. Pisano izvješće s recenzijom radova dostavlja
se Ministarstvu zdravstva i socijalne skrbi najkasnije u roku od dva mjeseca.
Ako recenzent ne izvrši recenziju u navedenom roku, predsjednik Povjerenstva
određuje drugog recenzenta. Ako je uz prijed­log za
priznavanje naziva primarijus priloženo izvješće za
izbor u znanstveno-nastavno zvanje kandidata, Povjerenstvo se njime može
koristiti u donošenju odluke. Ako kandidat priloži više od traženog broja
radova, recenzent ocjenjuje samo broj radova potreban za priznavanje naziva primarijus.

Članak 10.

Prema
odredbama Poslovnika Povjerenstvo radi i odlučuje na sjednicama. Sjednice
saziva predsjednik Povjerenstva, a o radu se vodi zapisnik.

Članak 11.

Pozive
za sjednicu Povjerenstva s prijedlogom dnevnog reda predsjednik dostavlja
članovima Povjerenstva sedam dana prije održavanja sjednice. Sjednica se može
održati ako je nazočno više od polovice članova Povjerenstva. Glasuje se javno,
a odluke se donose natpolovičnom većinom glasova svih članova Povjerenstva.

Član
Povjerenstva koji se ne slaže s odlukom može tražiti da se njegovo izdvojeno
mišljenje s obrazloženjem unese u zapisnik.

Članak 12.

Stručne
poslove u svezi s radom Povjerenstva obavlja tajnik kojeg imenuje ministar
zdravstva i socijalne skrbi iz redova državnih službenika Ministarstva
zdravstva i socijalne skrbi. Tajnik se brine o pribavljanju i pripremanju
dokumenata i podataka potrebnih za rad Povjerenstva, pripremanju i
organiziranju sjednica kao i o rokovima predviđenim Pravilnikom te vodi
zapisnik o radu sjednice te registar specijalista kojima je priznat naziv primarijus. Administrativne poslove u svezi s radom
Povjerenstva obavlja Stručna služba Ministarstva zdravstva i socijalne skrbi.

Članak 13.

Specijalistima
kojima je priznat naziv primarijus izdaje se akt o
priznavanju naziva koji potpisuje ministar zdravstva i socijalne skrbi.

Članak 14.

Za
rad članova Povjerenstva, tajnika i recenzenta daje se nak­nada
prema posebnom rješenju kojeg donosi ministar zdravstva i socijalne skrbi.
Troškove rada Povjerenstva, tajnika i recenzenata podmiruje zdravstvena
ustanova, odnosno kandidat.

Članak 15.

Danom
stupanja na snagu ovoga Pravilnika prestaje važiti Pravilnik o kriterijima za
priznavanje naziva primarijus (»Narodne novine« br. 92/03).

Članak 16.

Ovaj
Pravilnik stupa na snagu osmoga dana od dana objave u »Narodnim novinama«.

Klasa:
011-02/05-11/46

Broj:
534-06-05-1

Zagreb,
20. svibnja 2005.

Ministar

**doc****. dr. sc. Neven Ljubičić**, v. r.

Pravilnik, NN 66/2005-1318